《次韵周达道运句二首 其二》
宋代·释德洪

朱门连大藩，知是故人宅。登门一笑欢，忘其身是客。

丛林断岸西，聚落一水隔。欲知往来数，鸡犬亦相识。

人情改朝夕，世议苦迫窄。公辈月轮高，不涴浊流色。

拨书卧清晓，井汲闻馀滴。职严宾谒少，境静意自适。

嗟余眷闾里，边风马嘶北。公贤义当亲，此外吾何择。

瘴痾苏昼簟，小寝喧鼻息。梦惊哦公诗，清欢洗岑寂。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。